Urmareste Modifică dimensiunea fontului: Play

Bucureşti, 1 apr /Agerpres/ - Târgul Naţional al Mierii - un eveniment dedicat consumatorilor de produse apicole - va reuni la actuala ediţie 115 apicultori din toate colţurile ţării, acesta fiind organizat, în perioada 1 - 3 aprilie 2016, pe Platforma Apicolă Băneasa de către Asociaţia Crescătorilor de Albine din România (ACA), singura entitate de profil cu acoperire naţională.



Expozanţii prezenţi vor etala o gamă extrem de diversificată, de la diverse sortimente de miere şi produse apicole obţinute direct din stupină până la produse condiţionate sau alte preparate derivate - suplimente nutritive, medicamente, cosmetice.



De asemenea, de acest târg vor putea beneficia şi apicultorii, deoarece vor fi prezente şi produsele dedicate acestora - stupi şi componente, utilaje şi alte echipamente apicole, produse pentru sănătatea albinelor, produse pentru nutriţie, cărţi de specialitate.



Apicultorii români sunt optimişti în privinţa producţiei de miere din acest an, chiar dacă în unele zone din ţară temperaturile au fost destul de scăzute, în această perioadă, mizând pe o producţie de cel puţin 80% din media anuală de 22.000 - 24.000 de tone, potrivit reprezentanţilor Asociaţiei Crescătorilor de Albine din România (ACA).



"(...)Dacă se încălzeşte vremea, aşa cum s-a anunţat, iar albina poate valorifica nectarul cât de cât şi apicultorii mai suplimentează hrana, putem spera la un an mai mai bun decât în 2015, respectiv la o producţie de cel puţin 80% din media anuală de 22.000 -24.000 tone, adică să facem în jur de 19.000 de tone, faţă de 60 -70% cât am raportat în 2015 (...) ", a declarat pentru AGERPRES preşedintele Asociaţiei Crescătorilor de Albine din România (ACA), Ioan Fetea.



În 2015, producţia de miere raportată de apicultori nu a depăşit 18.000 de tone, adică în jur de 60-70% din media anuală de 22.000 -24.000 de tone, în condiţiile în care au fost reduse semnificativ producţiile la mierea de rapiţă, tei şi floarea soarelui, din cauza depopulărilor masive ale familiilor de albine.



România produce, în medie, 22.000 de tone de miere anual, clasându-se pe locul patru în Europa, şi deţine un efectiv de 1,47 milioane de familii de albine. La nivel naţional sunt înregistraţi în jur de 40.000 de apicultori, peste 60% dintre aceştia fiind membrii ACA, cu un efectiv de 900.000 de familii de albine.



ACA este o asociaţie înfiinţată în 1958, singura cu acoperire naţională, care are 40 de filiale judeţene şi societăţi comerciale de desfacere pentru aprovizionarea apicultorilor cu toate echipamentele şi materialul genetic necesar. AGERPRES/(AS - autor: Mariana Nica, editor: Andreea Marinescu)